Først tilkaldte hotelpersonalet et hold Securitas vagter, men de kunne ikke klare opgaven, og så måtte politiet rykke ud for at få ro på Mensa Sveriges årsfest. Formanden for klubben kalder synderne for nogle 'forbandede idioter'

- Deres intelligens virker nu ikke så høj igen...

- Det gamle husmandsråd: Når spritten kommer ind, går forstanden ud, gælder tilsyneladende stadigvæk.

Sådan skriver Marie N. og Erik P på den svenske avis Eskilstuna Kurirerens Facebookside i to af de 44 kommentarer artiklen om Mensa Sveriges årsfest - og den måde nogle af deltagerne opførte sig på - har fået.

I er en skændsel

For nogle af de 400 deltagere - som alle er med i Mensa fordi de har en IQ højere end 131 - løb rundt og jagtede hinanden på gangene, brød ind i konferencelokalet, klatrede op på taget, spillede trommer klokken fire om morgenen og drak medbragt alkohol.

Og formanden Monika Orski - som har sendt en undskyldning til hotelpersonalet - skriver ifølge avisen, at hun er så flov over de uvorne medlemmer:

- I er en skændsel og fortjener ikke bedre end skældsordet: Forbandede idioter.

Men hvad tænker du? Tror du, der er flere eller færre, der får lys til at deltage i Mensas årsfester nu?

Megahygge og interaktion på højt plan på lørdag

På mensa.dk kan du - hvis du er nysgerrig på at finde ud af hvad din intelligens er - prøve en 'Online for -sjov test'. Du kan også tilmelde dig en rigtig test.

Mensa Danmark holder iøvrigt noget de kalder MIK i næste weekend. Lørdag aften er der festmiddag, megahygge, fri leg og ikke mindst 'interaktion på højt plan'.